Daugård IF

Fodbold er en af en række forskellige idrætsgrene, som tilbydes i Daugård IF, hvor gymnastik spiller en stor rolle og tiltrækker mange fra området.

På fodboldfronten råder klubben i gult og sort over to 11-mandsbaner, hvoraf kampbanen går for at være en af områdets bedste. Klubben har også en multibane med kunststof, som er syv år gammel.

Daugård IF har to serie 6 hold, et superoldboyshold samt en række drengehold, som hovedsagelig stilles sammen med Engum UI.

”De små, der spiller tremands, spiller hver for sig, men når drengene skal spille fem- og ottemands træner de sammen med Engum – en gang ugentligt i Engum og en gang i Daugaard,” fortæller Henrik Lauenstein fra Daugaard IF. ”Vi har en 16-20 spillere på U-7 og U-8 og en 12-15 stykker på U-9. Samarbejdet med Engum går ca. fire år tilbage.”

Det ældste ungdomshold her i foråret er et U-13 drengehold. Der er dog ifølge Henrik Lauenstein kun et par spillere fra Daugaard med på dette hold. Det er sjældent, der er ældre ungdomshold i Daugård, så seniorholdene må rekruttere deres spillere andre steder fra.

Pigehold er der ingen af. ”De mindste piger kan spille med hos drengene, men når de bliver lidt ældre, rykker de ind til Vejle,” beretter Henrik Lauenstein, der selv har en datter, der spiller på det bedste seniorhold i VB.

I Ørum Daugård Multihallen har foreningen gode indendørs faciliteter, og Daugård IF står da også hvert år i februar bag Daugård Fodbold Cup, der er et indestævne for hold fra U-7 til U-15.

Et nyt tiltag er ”tumlebold” for de allermindste, som tilbydes at komme og spille forældre/børn fodbold. Det tegner til at blive en succes med 29 børn indskrevet. Fire ledere står bag projektet.

”Ellers kan det godt være en udfordring at finde trænere i en lille klub,” fortæller Henrik Lauenstein. ”Vi bruger forældretrænere, som kan være lidt svære at finde, og der er også plads til forbedring med hensyn til klubbens uddannelse af disse.”

Daugård IF er en trofast samarbejdspartner for Vejle Boldklub.

”Den 02. maj får vi besøg fra VB til vores U-7, U-8 og U-9,” fortæller Henrik Lauenstein. ”De kommer og træner med os, og der er autografskrivning. Vi har også haft indløbsdrenge på Vejle Stadion.”

Lauenstein glæder sig over, at samarbejdet fremover i højere grad kommer til at gå begge veje med diverse arrangementer, så også samarbejdsklubberne får glæde af samarbejdet.

”Og så giver samarbejdet jo vore spillere mulighed for at komme til at spille på højeste niveau i området. Vi har to spillere med på VB’s U-14 og en på U-15,” slutter Lauenstein.

*Tekst: Ole Kristensen*